**Licuriciul ( pentru Gerra Orivera )**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În noaptea înstelată,

într-un oraş pustiu

ce-şi doarme somnul veşnic

sub candelabrul lunii,

respiră veşnicia,

privind cu nesaţ cerul,

un licurici ce-şi cântă

în şoaptă, bucuria...

El ştie că-n adâncuri

o lacrimă se schimbă

în raze de lumină,

în trăsnet de culoare,

şi îmbătat de vraja

momentului, se-nclină,

miracolul culege

în palma lui cea moale.

Pătruns de bucuria

cunoaşterii depline

că din abisul negru

se poate naşte-un soare

presară peste lume

scântei din lava vie

ascunsă-n creuzetul

gândirii spirituale.

Păşeşte-apoi pe scara

unirii cu văzduhul

şi fiecare treaptă

e-o nouă încarnare

spre steaua ce va fi

să strălucească vesel

în bezna neştiinţei

întru iluminare.

\*

Şi-n noaptea înstelată

dintr-un oraş pustiu

se-aprind steluţe-n iarbă...

Sunt licuricii...ştiu ...

La mulţi ani, Gerra!